Madwar 50 xufier tat-taxis żammew l-appuntament tagħhom ma' għexieren ta' tfal wara li ħejjew ġurnata ta' attivitajiet madwar Malta għal tfal li għal xi raġuni jew oħra jinsabu l' bogħod mil-familji tagħhom u jgħixu fi djar ta' tfal. It-tfal ittieħdu f'postijiet li forsi qatt jew ftit li xejn kellhom iċ-ċans iżuru, fosthom wirjiet tal-annimali u jagħlqu l-ġurnata b' festin f'lukanda ewlenija. Johann Cauchi, wieħed mix-xufiera stqarr li dawn it-tfal isiru parti mill-familja tagħhom u minn sena għal sena jistennew li jqattgħu dan il-jum magħhom. Minkejja li l-ħajja għall dawn it-tfal, mhux dejjem tkun feliċi u ġġib magħa bosta sfidi, matul is-sena is-sorijiet, b'dedikazzjoni, jagħmlu minn kollox biex joffrulhom l-għożża u l-imħabba li jkunu jixtiequ. Sister Martin, soru f'waħda minn dawn id-djar tat-tfal, stqarret li bl-impenn tal-komunita li jgħixu fiha dawn it-tfal, il-problemi li jgħaddu minnhom jittaffew ħafna. Qalet li attivitajiet bħal dawn jġgħielu lit-tfal iħossuhom speċjali għall ftit sigħat. Wieħed ma jistax ma jinnutax it-tbissima fuq wiċċ dawn it-tfal u għajnejhom jixhdu l-aprezzament tagħhom lejn dawn ix-xufiera li jiddedikaw ħinhom għalihom.